आनंद ने क्रामनिक के खिलाफ ड्रॉ खेला  
विश्वनाथन आनंद ने 73वीं टाटा स्टील शतरंज चैंपियनशिप के ग्रुप-ए के दूसरे दौर में रूस के चिरप्रतिद्वंद्वी व्लादिमीर क्रामनिक से ड्रॉ खेला।
विश्व चैंपियन विश्वनाथन आनंद ने 73वीं टाटा स्टील शतरंज चैंपियनशिप के ग्रुप-ए के दूसरे दौर में रूस के चिरप्रतिद्वंद्वी व्लादिमीर क्रामनिक से ड्रॉ खेला। आनंद ने इस टूर्नामेंट के पहले मुकाबले में शनिवार को रस्लान पोनोमारिओव के खिलाफ काले मोहरों के साथ शानदार जीत दर्ज की थी।  वह हालांकि इस मुकाबले में अपनी लय बरकरार नहीं रख सके। क्रामनिक ने सूझबूझ का परिचय दिया और उन्हें ड्रॉ कराने में ज्यादा मशक्कत नहीं करनी पड़ी। आनंद हालैंड के जान स्मीत्स, अमेरिका के हिकारू नाकामूरा और रूस के इयान नेपोनियात्ची के साथ संयुक्त रूप से बढ़त बनाए हुए हैं।  ग्रुप-बी में ग्रैंडमास्टर सूर्य शेखर गांगुली ने नार्वे के जान लुदविग हैमर के खिलाफ बेहतर प्रदर्शन करके जीत दर्ज की। उन्होंने पहले दौर में अर्मेनिया के गैबरियल सार्गीसियान से मात खाई थी। ग्रुप सी में तानिया सचदेव काफी दुर्भाग्यशाली रहीं और वह उक्रेन की कातेर्यना लाहनो से हार गईं।